ועדת החינוך והתרבות, כנסת 15, פרוטוקול מספר 181, 2000-10-31 10:50

זבולון אורלב: שלום לכולם, אני מתכבד לפתוח את ישיבת הוועדה בהצעת חוק הרשויות המקומיות (מנהל רשות החינוך ברשות המקומית), התשס"א-2000.

זבולון אורלב: אני אקרא את הצעת החוק.

זבולון אורלב: הגדרות - 1.

זבולון אורלב: "בחוק זה – "מנהל מחלקת חינוך" – מי שעומד בראש מינהל, אגף או מחלקת חינוך ברשות מקומית, כבכיר שביניהם, ובלבד שבכל רשות מקומית יעמוד מנהל מחלקת חינוך אחד; "רשות מקומית" – עיריה או מועצה מקומית".

זבולון אורלב: מדוע נכתב מנהל מחלקת חינוך אחד?

מרגלית בוטרמן: אמרנו שאם יש מינהל ויש מנהל מחלקה, אזי אנחנו מדברים על הראשון בהיררכיה.

זבולון אורלב: מה לגבי מועצה אזורית?

מרגלית בוטרמן: למעשה מועצה אזורית מוגדרת כמועצה מקומית.

זבולון אורלב: זה מכסה?

מרגלית בוטרמן: לדעתי זה מכסה.

מרים פרנקל-שור: אנחנו נכתוב מועצה אזורית, מכיוון שיש חוקים שאומרים שמועצה מקומית כוללת מועצה אזורית.

מרגלית בוטרמן: הבעיה שלנו אינה בחוק.

מרגלית בוטרמן: לפי בדיקה מדגמית שלנו התברר שיש רשויות מקומיות מאוד קטנות, שבהכרח נגזרת מזה גם שיש מספר תלמידים מאוד נמוך, ואז השאלה היא אם בודקים מספר תלמידים.

מרגלית בוטרמן: אם זה כך, זה לא משנה אם זו מועצה אזורית או מועצה מקומית.

יעקב אגמון: יש מועצות אזורית שבכלל אין בהן תושבים או ילדים, כמו מועצות אזוריות תעשייתיות – תפן ורמת חובב.

זבולון אורלב: מועצה אזורית תעשייתית היא קטגוריה נפרדת.

זבולון אורלב: דרך אגב, במועצה אזורית תעשייתית תפן יש בית ספר.

יעקב אגמון: אבל הוא לא שייך לתושבים שגרים שם.

יעקב אגמון: לא צריך שם מנהל מחלקה לחינוך.

זבולון אורלב: המועצה מקבלת כספים ממשרד החינוך עבור בית ספר שם.

זבולון אורלב: זו בהחלט שאלה אם צריך להיות בית ספר במקום כזה.

זבולון אורלב: אני אומר לכם שבעתיד יהיו שם בית ספר תיכון וגם אוניברסיטה.

יעקב אגמון: היכן שיש תושבים אין מחלוקת שצריך להיות מנהל מחלקת חינוך.

זבולון אורלב: סעיף 2 – "מינוי מנהל מחלקת חינוך" – "בכל רשות מקומית ימונה מנהל מחלקת חינוך".

מרגלית בוטרמן: התקשרנו לעשר רשויות מקומיות קטנות שיש בהן בין 800 ל-2,500 תושבים.

מרגלית בוטרמן: בכל מקום כזה התברר לנו שאין מנהל מחלקת חינוך.

מרגלית בוטרמן: יש את תפקיד ראש מועצה או רכז או מזכיר.

מרגלית בוטרמן: השאלה אם זה נחוץ.

זבולון אורלב: אנחנו בעד שימונה מנהל כזה.

זבולון אורלב: אני לא אומר שהוא צריך להיות במשרה מלאה ומצדי שראש המועצה ימנה את עצמו להיות מנהל מחלקת חינוך.

מרגלית בוטרמן: בכל מקרה יש מישהו שממונה על מחלקת חינוך.

זבולון אורלב: אז שיקראו לו מנהל מחלקת חינוך.

זבולון אורלב: אנחנו לא קובעים שהוא צריך להיות במשרה מלאה וכו'.

ישראל שפיצר: צריך רק לזכור שנבחר לא יכול לכהן בתפקיד כזה.

זבולון אורלב: אני מסכים איתך.

זבולון אורלב: אם כך שהמזכיר יהיה מנהל מחלקת חינוך.

זבולון אורלב: מישהו צריך לשאת בתפקיד הזה שקוראים לו "מנהל מחלקת חינוך".

מרגלית בוטרמן: יש מקומות שקוראים לזה "רכז חינוך".

זבולון אורלב: אנחנו רוצים שיקראו לזה "מנהל מחלקת חינוך".

מרגלית בוטרמן: הדרגה של מנהל היא דרגה גבוה יותר מאשר של הרכז ולכן עלות השכר היא הרבה יותר גבוהה.

מקס אביסרור: התואר הזה לא משנה.

מקס אביסרור: בהסכם השכר כתוב שכל מי שמטפל בחינוך, הראשון בהיררכיה, זכאי לתנאי העבודה של מנהל מחלקה לחינוך ולא משנה באיזה מקום זה.

מקס אביסרור: זה קבוע בהסכם הקיבוצי.

זבולון אורלב: גם בשבי ציון שיש בה 800 תושבים, צריך שלילד תהיה הגנה של מנהל מחלקת חינוך.

זבולון אורלב: מצדי שיהיה מנהל רק שעה בשבוע ושהוא יהיה בעל עשרה תפקידים.

זבולון אורלב: כמו שמוכרח להיות מבקר ברשות המקומית, חייב להיות גם מנהל מחלקת חינוך.

זבולון אורלב: יכול להיות שהוא לא צריך להיות במשרה מלאה, אלא רק לכמה שעות בשבוע.

זבולון אורלב: העיקרון צריך להיות שהיכן שיש ילד צריך להיות גם מנהל מחלקת חינוך.

זבולון אורלב: היכן שיש בית ספר צריך להיות מנהל מחלקת חינוך.

ורד ברקוביץ: אולי מן הראוי לציין בהצעת החוק במפורש, ולא רק בדברי ההסבר, שמנהל מחלקת חינוך יהיה כפוף לראש הרשות החינוך המקומית.

זבולון אורלב: הוא יכול להיות כפוף גם לסגן ראש הרשות המקומית.

זבולון אורלב: מדוע אי אפשר שבהסכם קואליציוני סגן ראש הרשות יחזיק את תיק החינוך?

זבולון אורלב: זה צריך להיות מי שהמליאה מחליטה.

מקס אביסרור: בחוק כתובים התפקידים של ראש הרשות החינוך המקומית.

ורד ברקוביץ: אני מתכוונת שיהיה ברור שמנהל מחלקת החינוך יהיה כפוף למי שעומד בראש רשות חינוך ולא משנה מי הוא.

זבולון אורלב: כבר אמרנו בפעם הקודמת שאין בחוק הזה משום איזשהו שינוי מהמצב הקיים.

ורד ברקוביץ: נכון שזה כתוב בדברי ההסבר, אך השאלה היא אם זה לא צריך להיות כתוב בצורה מפורשת.

תמיר שאנן: דנו בכך בישיבה הקודמת וכך החליטה הוועדה.

ורד ברקוביץ: חוק לימוד חובה מתייחס לרשות חינוך מקומית ולכאורה לא עושים פה איזשהו לינק להגדרה הזאת.

ורד ברקוביץ: ההגדרה הזאת ירדה לחלוטין מהצעת החוק.

זבולון אורלב: השאלה היא משפטית – מישהו יכול לפרש שאין קשר בין מי שהמחוקק הטיל עליו את ביצוע חוק חינוך חובה לבין החוק הזה של מנהל מחלקת חינוך.

מרגלית בוטרמן: החוק הזה רק קובע שימונה מנהל מחלקת חינוך ומה הדרגה שלו ולא אומר מה הסמכויות שלו.

ורד ברקוביץ: מצאנו לנכון לפרט את זה בדברי ההסבר ואנחנו לא חושבים שזה יוריד אם ההגדרה תהיה בחוק עצמו.

תמיר שאנן: לקחנו שלייקעס ואמרנו שלמרות הכל נכתוב את זה בדברי ההסבר.

זבולון אורלב: היא לא רוצה לכתוב שום סמכות, אלא היא רוצה לקשור בין מנהל המחלקה לחינוך לבין התפקיד הסטטוטורי שיש בחוק של ראש רשות חינוך מקומית.

מרים פרנקל-שור: אם צריך להוסיף משהו אז אולי בסעיף 2 - שמנהל מחלקת החינוך יהיה כפוף לראש הרשות החינוך המקומית.

זבולון אורלב: השאלה היא אם התוספת הזאת לא מגבילה את הרשות המקומית לקבוע מחזיק תיק חינוך.

זבולון אורלב: מי זה ראש רשות חינוך מקומית?

ורד ברקוביץ: ראש הרשות החינוך המקומית הוא ראש הרשות המקומית, שיכול להאציל את הסמכות שלו לסגנו.

ורד ברקוביץ: זה יהיה במסגרת האצלת סמכות.

זבולון אורלב: אם כך אולי צריך לכתוב שמנהל מחלקת החינוך יהיה כפוף לראש הרשות המקומית או מי שהוסמך על ידו.

ישראל שפיצר: זה יכול ליצור אנדרלמוסיה במערכת.

ישראל שפיצר: בכל מערכת, ברגע שאומרים שזה כפוף לזה, יתחיל הוויכוח מי צריך להיות ולמה.

זבולון אורלב: סעיף 3 – "תנאי עבודה" – " מנהל מחלקת חינוך של רשות מקומית יהיה עובד הרשות המקומית ויחולו על מינויו וכהונתו ההוראות החלות על עובדי אותה רשות מקומית אלא אם כן נקבעה בדין הוראה אחרת לעניין זה".

מרגלית בוטרמן: אנחנו רוצים שזה יהיה ברור, בעיקר לגבי רשויות מקומיות שם יש חובת מכרז על כל המשרות.

מרים פרנקל-שור: גברת מרגלית בוטרמן מציעה שיהיה כתוב "ויחולו על דרך מינויו".

מרים פרנקל-שור: במקום "כהונתו ודרך העסקתו" יהיה כתוב: הוראות החלות על עובדי רשות מקומית.

מרים פרנקל-שור: האם זה מינוי או מכרז?

מרגלית בוטרמן: זו בחירה.

מרים פרנקל-שור: אם כך מדוע צריך לכתוב "דרך מינויו"?

מרגלית בוטרמן: אתם השתמשתם במונח של "מינוי".

מרגלית בוטרמן: בזמנו דיברנו שזו בחירה ולכן רצינו שיהיה ברור שזו בחירה שנעשית במכרז.

זבולון אורלב: אחרי הבחירה הוא מקבל את המינוי ולכן צריך לכתוב: דרך מינויו.

יעקב אגמון: בחוק יש גם אפשרות לבחור ללא מכרז.

זבולון אורלב: אפשר לכתוב: דרך מינויו ותנאי העסקתו.

זבולון אורלב: כלומר, במקום "מינויו" נכתוב "דרך מינויו ותנאי העסקתו".

שמואל הלפרט: אני מבקש להוסיף סעיף שמחייב את מנהל מחלקת החינוך להתייחס בצורה שוויונית לכל מגזרי החינוך.

זבולון אורלב: זה לא קשור לחוק הזה.

זבולון אורלב: כך אפשר לטרפד כל הצעת חוק.

זבולון אורלב: החוק הזה בא להסדיר את המעמד של מנהל מחלקת חינוך.

זבולון אורלב: החוק הזה לא בא להסדיר מה הוא עושה וכו'.

זבולון אורלב: אם אתה רוצה, תוכל להציע הצעת חוק שוויון בחינוך במועצות המקומיות ואני אתמוך בזה.

זאב בוים: יכול להיות שזו הזדמנות, בגלל מעמדו של החינוך, להפוך את התפקיד הזה לתפקיד סטטוטורי.

זבולון אורלב: זה בדיוק מה שאנחנו עושים.

ורד ברקוביץ: אני מבקשת לחזור לסעיף 2.

ורד ברקוביץ: ההערה הקודמת שלי היתה נפתרת אם היינו כותבים שבכל רשות חינוך מקומית יהיה ממונה על מחלקת חינוך, ובהגדרה של רשות חינוך מקומית להפנות לחוק חינוך חובה.

זבולון אורלב: האם יש רשות מקומית שאין בה רשות חינוך מקומית?

ישראל שפיצר: זה קורה ביישובי הבדואים וכך גם במושבים.

מקס אביסרור: זה מיותר לחלוטין, כי כך בכל מושב ימנו גם מנהל מחלקה לחינוך.

מקס אביסרור: מושב זה רשות חינוך.

מרים גראזי-רוזנבו: מה עם הבדואים?

זבולון אורלב: אני לא בטוח שהצעת חוק אחת יכולה לפתור את כל הבעיות.

זבולון אורלב: אם יש רשות חינוך בדואית אז נפתור את הבעיה באופן קונקרטי והצעת החוק הזאת לא תחול על רשות מקומית בדואית.

זבולון אורלב: בכל מקרה אי אפשר שבכל מושב ימנו מנהל מחלקת חינוך.

ישראל שפיצר: בכל היישובים הלא מוכרים היו מחלקות חינוך, אבל כשאיחדו אותן לרשויות מקומיות נוצרה בעיה.

ישראל שפיצר: לדוגמה, היישוב ערה שלא היה יישוב מוכר וצירפו אותו לערבה.

ישראל שפיצר: היתה בערבה רשות חינוך נפרדת ובחיבור שלהם נוצרו הרבה בעיות לגבי זכויות העובדים.

זבולון אורלב: ביטלו את הרשות לחינוך של ערה ואיחדו את זה לערבה.

זבולון אורלב: אני מבקש שתעשו עבודת מטה לקראת קריאה שניה ושלישית בנושא זה.

זבולון אורלב: הגיוני ללכת לפי רשות מקומית ולא לפי רשות חינוך, כי רשות חינוך יכולה להיות קיבוץ, מושב או יישוב לא מוכר וכד'.

זבולון אורלב: אין פה כוונה להציף את כל המערכת.

זבולון אורלב: סעיף 4 – "כשירות" – "לא ימונה ולא יכהן אדם כמנהל מחלקת חינוך אלא אם הינו בעל השכלה אקדמית, תעודת הוראה, ותק וניסיון מקצועי, ושיש ברשותו המלצה לעמוד כמנהל מחלקת חינוך מטעם משרד החינוך, והכל כפי שקבע שר החינוך".

זבולון אורלב: מדוע צריך את המלצת משרד החינוך, אני חושב שזה מיותר.

זבולון אורלב: אני מציע למחוק את המילים "ושיש ברשותו המלצה לעמוד כמנהל מחלקת חינוך מטעם משרד החינוך".

זאב בוים: באיזה תחום צריך להיות לו ותק וניסיון מקצועי?

מרגלית בוטרמן: הכללים יהיו לפי מה שיקבע שר החינוך.

זבולון אורלב: השר ייקבע את הכישורים הדרושים.

יעקב אגמון: בדיון הקודם הוסכם שזה יהיה לאחר שהוא ייוועץ בנו.

מרים פרנקל-שור: זה יהיה לאחר ששמע ולא לאחר התייעצות.

זבולון אורלב: אין שום הבדל בין "שמע" ל"נועץ".

זבולון אורלב: הבג"ץ יכול לפרש ש"לשמוע" זה לשמוע בקולו.

זבולון אורלב: אני חושב שזה צריך להיות לאחר שהשר שמע את נציגי מרכז שלטון מקומי.

זבולון אורלב: יש הגדרה בחוק מה זה נציגי מרכז שלטון מקומי?

יעקב אגמון: זה לא קיים בחוק.

זאב בוים: אני חושב שצריך לכתוב מרכז שלטון מקומי, כי צריכה להיות כתובת מוגדרת.

מקס אביסרור: האם הכשירות תיקבע פעם אחת או שזה יהיה לגופו של עניין בכל רשות ורשות?

זבולון אורלב: הכל כפי שקבע השר.

זבולון אורלב: השר יכול לקבוע שבשבי ציון מספיק מורה מוסמך ובתל-אביב צריך תואר שלישי.

זבולון אורלב: השר יכול לקבוע הכל, כי כל אחד מבין שלנהל את מחלקת החינוך של תל-אביב זה שונה מאשר לנהל את גן הילדים בשבי ציון.

מקס אביסרור: כלומר שאחרי שיחקק החוק הזה אני למעשה פותח דיון נוסף עם שר החינוך ועם מרכז השלטון המקומי לגבי כשירות שתהיה כנספח.

מקס אביסרור: זה לא יהיה לגופו של כל מכרז ומכרז.

זבולון אורלב: נכון.

זבולון אורלב: את זה לא יקבעו בחוק ראשי.

זאב בוים: ההנחה היא שיהיה בכל זאת מכרז לחפש את האדם המתאים.

זאב בוים: הבחירה במכרז, בעקבות מה שהשר יחליט, תהיה בעצם לפי הכישורים שנדרשו במכרז עצמו.

זאב בוים: יחד עם זאת, כללי המכרז הם כאלה שכשוועדת המכרזים תשב, ההנחיות האלה שהשר קבע לא יהיו איזה מין דבר שאי אפשר לסטות ממנו.

זבולון אורלב: הכוונה היא לחזק את המעמד על ידי כך שלא יהיה מצב שמנהל מחלקת חינוך יהיה פחות ממנהל בית ספר או המפקח על בית הספר.

זבולון אורלב: הואיל והמגמה היא להעביר יותר ויותר סמכויות – יש מגמת ביזור במשרד – אז רוצים לתת מעמד יותר מקצועי ושלא יהיה רק פקיד שמחלק כיסאות וגירים, אלא שיש לו יותר SAY בעניין.

יעקב אגמון: השר יוכל לשנות מעת לעת את התנאים?

זבולון אורלב: לא כתוב שלא.

יעקב אגמון: האם לא עדיף לכתוב שהשר יוכל לשנות את התנאים מעת לעת?

זאב בוים: לא נכון לכתוב את זה.

זאב בוים: כשאומרים "מעת לעת" זה מחליש את תוקף הכישורים.

זבולון אורלב: ברגע שאתה כותב דבר כזה אתה צריך למעט.

זבולון אורלב: "מי שעומד בראש מחלקת חינוך ברשות המקומית ערב תחילתו של חוק זה, לא יחולו עליו הוראות סעיף קטן (א)".

ישראל שפיצר: האם לא כדאי להכניס במקום כלשהו את הכישורים של האנשים, כדי שזה יהיה ידוע מראש ולא שבכל פעם יצטרכו להיוועץ במשרד החינוך או בשר החינוך?

זבולון אורלב: השר יקבע כללים בסיסיים ואם ירצה לשנות מפעם לפעם ברור שהוא יוכל לעשות את זה.

זבולון אורלב: האם השר צריך לפרסם את זה?

מרגלית בוטרמן: כן.

מרגלית בוטרמן: השאלה היא אם לא צריך להגביל את הזמן שהוא צריך לפרסם, כי אם אנחנו רוצים שהחוק ייכנס לתוקף, צריך שיהיו הכללים.

זבולון אורלב: את צודקת.

זבולון אורלב: השר צריך לפרסם תוך שישה חודשים מיום פרסום החוק.

זבולון אורלב: סעיף 5 – "פיטורין" – "לא יפוטר מנהל מחלקת חינוך ברשות מקומית, אלא באישור מועצת הרשות ברוב חבריה, או באישור 60% מחבריה שהשתתפו בדיון, ולאחר שניתנה הודעה כדין לכל חברי המועצה שדבר הפיטורין יידון באותה ישיבה".

זבולון אורלב: אני חושב שצריך להעלות את זה ולכתוב ברוב של שני שליש.

זאב בוים: אני חושב שלפני הפיטורים צריך לדבר על קבלה לעבודה.

זאב בוים: אני חושב שקבלה לעבודה – וזו המשמעות של תפקיד סטטוטורי – אומרת שמועצת העיר היא זו שמקבלת את האדם לעבודה.

זבולון אורלב: זה בין כה וכה.

זאב בוים: זה לא כך.

זאב בוים: בתפקיד סטטוטורי המועצה היא זו שממנה את האדם.

ישראל שפיצר: אתה יכול להכריז שזו החלטת מועצה, אך הבעיה היא שבקטע שאתה כותב שהמועצה תמנה, לא בהכרח שיש מכרז.

ישראל שפיצר: היו מצבים שנאלצתי להילחם באנשים ללא כשירויות שמונו על ידי המועצה.

ישראל שפיצר: מה תעשה במקרה כזה?

זאב בוים: זה יכול להיות בכל התפקידים.

זבולון אורלב: אני מציע לעיין בזה ולדון בזה בין קריאה שנייה ושלישית.

זבולון אורלב: האם יש מישהו שמתנגד להעלות את זה למעל 60%?

יעקב אגמון: צריך קודם כל לכתוב שלא יפוטר מנהל מחלקת חינוך קבוע.

יעקב אגמון: לא יכול להיות שאנחנו נשריין את המקום של המנהל שלא רק לתקופת הניסיון.

יעקב אגמון: צריך לקבוע שלא יפוטר מנהל מחלקת חינוך לאחר תקופת הניסיון.

מרים פרנקל-שור: בסעיף 3 כתבנו שיחולו על מנהלת מחלקת החינוך ההוראות החלות על עובדי אותה רשות.

יעקב אגמון: זה סעיף ספציפי.

מרגלית בוטרמן: ההערה של מר אגמון מאוד נכונה, מפני שיש לנו מצבים שאי אפשר לפטר מנהל מחלקת חינוך גם כשהוא בתקופת הניסיון.

יעקב אגמון: בהמשך הסעיף יש סתירה פנימית.

יעקב אגמון: נכתב: "... אלא באישור מועצת הרשות ברוב חבריה, או באישור 60% ...".

יעקב אגמון: צריך להחליט או זה או זה, או הגבוה או הנמוך.

זבולון אורלב: אמרנו שזה יהיה או באישור של 51% מחברי הרשות המקומית או באישור 60% מהמשתתפים בישיבה.

יעקב אגמון: לפי מה תנהג?

זבולון אורלב: על פי אחד משניהם.

זבולון אורלב: בלבד שאחד משני התנאים האלה מתקיים.

יעקב אגמון: הגבוה או הנמוך?

זבולון אורלב: אין פה גבוה ונמוך.

זבולון אורלב: מה הגבוה ומה הנמוך?

יעקב אגמון: הגבוה הוא "רוב חבריה".

זבולון אורלב: זה גם יכול להיות הנמוך.

יעקב אגמון: צריך להחליט מה הגבוה ומה הנמוך.

זבולון אורלב: זה אם יתקיים אחד מהם – או רוב החברים או שני שליש מהמשתתפים בדיון.

זבולון אורלב: אין כאן סתירה.

יעקב אגמון: יכולה להיות סתירה.

יעקב אגמון: אם יש 31 חברים במועצה וכולם הגיעו, ויש 16 בעד, אז רוב החברים זה אכן 16, אבל אין 60%.

זבולון אורלב: לא צריך את שני התנאים.

זבולון אורלב: יש את המילה "או".

זבולון אורלב: החוק אומר אם יתקיים אחד מהתנאים.

זבולון אורלב: כל מה שאתה רוצה כתוב.

ישראל שפיצר: זה לא כתוב.

ישראל שפיצר: יהיו ויכוחים פנימיים במועצות העיר מה קובע מבין שניהם.

מרים פרנקל-שור: נכתוב: אם יתקיים אחד מהם.

יעקב אגמון: יכולים גם להתקיים שני התנאים.

זאב בוים: לא הייתי משנה את זה, אלא שזה יהיה כמו לגבי עובדים אחרים שהחלטת מועצה מפטרת אותם.

זאב בוים: מדוע צריך לתת פה מעמד מיוחד?

זבולון אורלב: כי זה מעמד סטטוטורי ואתה צריך מעבר לרוב רגיל.

זבולון אורלב: לפי החוק הקיים אתה יכול לפטר עובד לא במועצת הרשות.

זבולון אורלב: במקרה הזה רצינו שיהיה יותר קשה לפטר עובד, כדי שהוא לא יהיה כלי משחק.

זבולון אורלב: לא הרחקנו לכת כמו המעמד הסטטוטורי של גזבר, יועץ משפטי ומבקר שצריכים רוב הרבה יותר גדול.

זאב בוים: אני חושב שזה מספיק בעל עוצמה שעובד צריך להיות מפוטר על ידי מועצה בהנחה שיש לה רוב.

זאב בוים: לתת לזה משקל יתר עלול להביא למצב שבו זה ייתן כוח יתר לעובד, כי הוא יוכל כתוצאה מזה לסחוט העלאות שכר וכד' ותהיה לו כאילו חסינות של המועצה.

זאב בוים: אני לא חושב שצריך לעשות הבחנה - מספיק כוח נתנו לו בסטטוס המיוחד ובזה שחיברנו אותו לעוד שישה או שבעה אנשים ברשות שרק מועצה יכולה לפטר אותם.

זאב בוים: בעיניי אין הבדל בין מנהל מחלקת חינוך לבין גזבר.

גיא יובל: גזבר נהנה מחסינות של רוב מיוחס.

זאב בוים: כל התפקידים הסטטוטוריים זה ברוב רגיל.

זאב בוים: זו קבוצה שממילא היא מיוחדת.

זבולון אורלב: אנחנו מדברים על רוב רגיל מבין חברי המועצה ולא מבין המשתתפים.

זבולון אורלב: כתוב כאן "רוב חברי המועצה" ונתנו עוד פתח שאם לפעמים לא באים כולם, אז שיהיה 60%.

זבולון אורלב: אפשר לבטל את ה-60% וזה יהיה רק ברוב חברי המועצה.

זבולון אורלב: לדעתי זה יותר קשה.

זבולון אורלב: יותר קל להשיג 60% מבין המשתתפים מאשר רוב חברים.

זבולון אורלב: אם יהיו עוד שינויים נוכל לעשות את זה לקראת הקריאה השנייה והשלישית.

זבולון אורלב: אני מבקש להעמיד את הצעת החוק להצבעה.

זבולון אורלב: בעד – 2 נגד – אין החלטה: ההצעה אושרה להגשה לקריאה ראשונה.

זבולון אורלב: אני מודה לכולם, הישיבה נעולה.

זבולון אורלב: - - - - - - - - -